CELEX: 32017R0181
Language: da
Date: 2017-01-27 00:00:00
Title: Kommissionens gennemførelsesforordning (EU) 2017/181 af 27. januar 2017 om tarifering af visse varer i den kombinerede nomenklatur

3.2.2017   
               
               
                  DA
               
               
                  Den Europæiske Unions Tidende
               
               
                  L 29/10
               
            KOMMISSIONENS GENNEMFØRELSESFORORDNING (EU) 2017/181
      af 27. januar 2017
      om tarifering af visse varer i den kombinerede nomenklatur
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
      ud fra følgende betragtninger:
      
                  (1)
               
               
                  For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.
               
            
                  (2)
               
               
                  Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
               
            
                  (3)
               
               
                  Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
               
            
                  (4)
               
               
                  Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.
               
            
                  (5)
               
               
                  Foranstaltningerne i denne forordning er i overensstemmelse med udtalelse fra Toldkodeksudvalget —
               
            VEDTAGET DENNE FORORDNING:
      Artikel 1
      De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
      Artikel 2
      Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
      Artikel 3
      Denne forordning træder i kraft på tyvendedagen efter offentliggørelsen i Den Europæiske Unions Tidende.
      
         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 27. januar 2017.
         
            
               På Kommissionens vegne
            
            
               For formanden
            
            Stephen QUEST
            
               Generaldirektør
            
            
               Generaldirektoratet for Beskatning og Toldunion
            
         
      
      
         (1)  EUT L 269 af 10.10.2013, s. 1.
      
         (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).
      
         BILAG
         
                     Varebeskrivelse
                  
                  
                     Tarifering
                     (KN-kode)
                  
                  
                     Begrundelse
                  
               
                     (1)
                  
                  
                     (2)
                  
                  
                     (3)
                  
               
                     En enkelt glashylde med hyldeknægte i metal til fastgørelse på en væg.
                     Glashylden består af en gennemsigtig glasplade, der måler ca. 60 × 13,5 × 0,7 cm, i uregelmæssig form med bearbejdede kanter (forkanten har en buet form) og to holdere, der er lavet af en legering af kobber og zink (messing) belagt med nikkel og krom. Glaspladen har to huller, så den kan monteres på holderne.
                     Produktet foreligger i adskilt stand sammen med skruer og dyvler til montering og er pakket ned i en kartonæske.
                     Se billedet (*1)
                     
                  
                  
                     9403 89 00 
                  
                  
                     Tarifering i henhold til almindelig tariferingsbestemmelse 1, 3 b) og 6 vedrørende den kombinerede nomenklatur (KN), bestemmelse 2 a) til kapitel 94 og teksten til KN-kode 9403  og 9403 89 00 .
                     Varen er beregnet til at indrette værelser i f.eks. private boliger. Den er derfor et møbel henhørende under pos. 9403 . Ifølge bestemmelse 2 a) til kapitel 94 omfatter denne pos. enkelte hylder med hyldeknægte til fastgørelse på en væg. Tarifering under pos. 7020  som andre varer af glas er derfor udelukket.
                     Glashylden er karaktergivende for varen. Holderne i metal, skruerne og dyvlerne anvendes kun til at fastgøre glashylden på en væg. Tarifering under pos. 9403 20 80  som andre møbler af metal er derfor udelukket.
                     Varen skal derfor tariferes under KN-kode 9403 89 00  som møbler af andre materialer.
                  
               
            (*1)  Billedet er kun vejledende.